‘ไทยพาณิชย์’เฮ!หุ้นทะยานทริกเกอร์10%
ไทยพาณิชย์ ยิ้ม ทริกเกอร์ 10% ฟันด์ 2 เข้าเป้า ส่งตราสารหนี้ 3 กองขาย ดูด 2 หมื่นล้านบาท “กรุงไทย-กรุงศรี” ชู 6 เดือนจ่ายสูงสุด 3.9%
21 มี.ค. 2555

ไทยพาณิชย์ ยิ้ม ทริกเกอร์ 10% ฟันด์ 2 เข้าเป้า ส่งตราสารหนี้ 3 กองขาย ดูด 2 หมื่นล้านบาท “กรุงไทย-กรุงศรี” ชู 6 เดือนจ่ายสูงสุด 3.9%
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ตลาดหุ้นไทยที่ปรับตัวขึ้นต่อเนื่องส่งผลให้กองทุนเปิดไทยพาณิชย์ ทริกเกอร์ 10% ฟันด์ 2 (SCBTG10-2) ถึงเป้าหมายมีกำไร 10% บริษัทจึงปิดกองทุนในวันที่ 19 มี.ค. 2555 หลังจากปิดกองทุนไทยพาณิชย์ ทริกเกอร์ 10% ฟันด์ 1 ไปในเดือน ก.พ.ที่ผ่านมา
ทั้งนี้ กองทุนจะรับซื้อคืนหน่วยลงทุนอัตโนมัติให้แก่ผู้ถือหน่วยลงทุนในวันที่ 22 มี.ค. 2555 และรับเงินภายในวันที่ 26 มี.ค. 2555
นางโชติกา กล่าวว่า บริษัทยังเตรียมขายกองทุนตราสารหนี้ ซึ่งลงทุนในประเทศผสมต่างประเทศจำนวน 3 กองทุน ระหว่างวันที่ 20-26 มี.ค.นี้ มูลค่ารวม 2 หมื่นล้านบาท โดยกองทุนเปิดไทยพาณิชย์ตราสารหนี้ 3M41 อายุ 3 เดือน คาดผลตอบแทนประมาณ 3% ต่อปี กองทุนเปิดไทยพาณิชย์ตราสารหนี้ 6M58 อายุ 6 เดือน คาดผลตอบแทน 3.35% ต่อปี ส่วนกองทุน เปิดไทยพาณิชย์ตราสารหนี้ 1Y28 อายุ 1 ปี คาดผลตอบแทน 4% ต่อปี โดยปิดความเสี่ยงจากอัตราแลกเปลี่ยน
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดขายกองทุนเปิดกรุงศรีตราสารหนี้ต่างประเทศ 1Y2 อายุประมาณ 1 ปี ระหว่างวันที่ 20-26 มี.ค. 2555 ประมาณการผลตอบแทน 3.9% ต่อปี ส่วนกองทุนเปิดกรุงศรีตราสารหนี้อายุประมาณ 6 เดือน ลงทุนตราสารหนี้ทั้งในและต่างประเทศ ผลตอบแทนประมาณ 3.3% ต่อปี 
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 31 ตั้งแต่วันที่ 21-27 มี.ค. 2555 อายุ 6 เดือน ลงทุนตราสารหนี้ในประเทศและเงินฝากประจำธนาคารในต่างประเทศ คาดผลตอบแทน 3.35% ต่อปี
นอกจากนี้ อยู่ระหว่างจำหน่ายกองทุนเปิดกรุงไทยสมาร์ท อินเวส6 เดือน 6 เสนอขายตั้งแต่วันที่ 19-23 มี.ค. 2555 อายุ 6 เดือน เน้นลงทุนในประเทศ ผลตอบแทนประมาณ 3% ต่อปี
สำหรับกองทุนเปิดเคแทม อิควิตี้ ลิงค์ คอมเพล็กซ์ รีเทิร์น 1 ปี 6 เดือน เปิดขายถึงวันที่ 21 มี.ค. 2555 อายุโครงการ 1 ปี 6 เดือน มูลค่า 1,000 ล้านบาท ลงทุนใน Option ที่อ้างอิงผลตอบแทนของตราสารทุนไทยออกโดยสถาบันการเงินไทยในสัดส่วน3-5% ลงทุนในเงินฝากประจำของธนาคารต่างประเทศสัดส่วน 75% ที่เหลือลงทุนตราสารหนี้ในประเทศ ผู้ลงทุนมีโอกาสรับผลตอบแทนสูงสุด 20%